
Crëwch strategaethau i gefnogi ymarfer cynhwysol yn y dosbarth ac adfyfyriwch ar eu heffeithiolrwydd yn y dosbarth (4,000 o eiriau)

Mae yna nifer fawr o wahanol diffiniadau o beth yn iawn yw cynhwysiant. Mae cynhwysiant yn gallu golygu sicrhau bod pob dysgwr yn cael mynediad cyfartal at ddysgu ac yn teimlo eu bod yn perthyn. Yn ôl Booth ac Ainscow “Inclusion is about the presence, participation and achievement of all students” (2002, t.3), gan bwysleisio bod cynhwysiant yn fwy na chynnwys corfforol, mae’n ymwneud â chyfranogiad llawn. Yn yr un modd, mae UNESCO (2005) yn nodi bod cynhwysiant “works to identify all barriers to education and remove them”, gan ddangos mai proses barhaus yw dileu rhwystrau i ddysgu. Mae’r egwyddorion hyn yn sail i’r strategaethau a drafodir yn yr aseiniad hwn, sy’n ceisio archwilio sut i ddatblygu cynhwysiant yn ymarferol ac yn ystyrlon yn y cyd-destun ysgol gynradd yng Nghymru.

Mae’r ysgol yn ysgol gynradd cyfrwng Cymraeg wedi’i lleoli yng Ngheredigion, ar gyfer disgyblion 4–11 oed ar draws chwe dosbarth prif ffrwd. Mae ganddi Ganolfan arbenigol, sy’n darparu darpariaeth wedi’i theilwra ar gyfer 16 o ddisgyblion ag anghenion dysgu ychwanegol (ADY) cymhleth, gan gynnwys anghenion dysgu dwys a lluosog (ADDLl), anghenion dysgu difrifol (ADD), anhwylder sbectrwm awtistiaeth (ASA), ac anghenion lleferydd, iaith a chyfathrebu (ALlICh). Mae’r Ganolfan wedi’i rhannu’n ddau ddosbarth, pob un yn cael ei gefnogi gan gymhareb uchel o staff arbenigol i ddiwallu anghenion dwys y dysgwyr hyn.
Mae’r lleoliad prif ffrwd yn cynnwys 152 o ddisgyblion, gyda chyfran sylweddol (32%) wedi’u hadnabod fel rhai ag ADY. Mae’r ffigur hwn yn uwch na’r cyfartaledd cenedlaethol, gan adlewyrchu’r amrywiaeth a’r cymhlethdod o fewn cymuned yr ysgol. Mae’r ysgol wedi’i lleoli mewn ardal Dechrau’n Deg, sy’n dangos lefel o her economaidd-gymdeithasol. Fodd bynnag, dim ond 17% o’r disgyblion sy’n gymwys i gael prydau ysgol am ddim (PYDd). Daw’r mwyafrif o ddisgyblion o gartrefi ddi-Gymraeg - dim ond 12% sy’n siarad Cymraeg fel eu hiaith gyntaf gartref, sy’n cyflwyno ystyriaethau ieithyddol ychwanegol ar gyfer addysgu a dysgu. Mae nifer bach iawn o ddisgyblion yn dod o gefndiroedd ethnig lleiafrifol. Caiff y ddarpariaeth ei harwain gan Ddeddf Anghenion Dysgu Ychwanegol a’r Tribiwnlys Addysg (Cymru) 2018, Cod ADY Cymru (2021), Deddf Cydraddoldeb 2010, a Chwricwlwm i Gymru (2022).
Mae’r ysgol hon yn gweithredu o fewn un o’r dadleuon canolog am gynhwysiant, sef y berthynas rhwng prif ffrydio a darpariaeth arbenigol. Er bod polisïau a chanllawiau cenedlaethol yn Nghymru yn pwysleisio “gynhwysiant i bawb” (Tîm Cynhwysiant Blynyddoedd Cynnar, 2021), mae damcaniaethwyr fel Warnock (2005) a Norwich (2013) yn dadlau nad yw prif ffrydio llwyr o reidrwydd yn addas i bob dysgwr. Mae hyn yn arbennig o wir ar gyfer y rhai ag anghenion cymhleth. Er bod nifer o adolygiadau systematig yn awgrymu bod effaith cynhwysiant ar gyrhaeddiad academaidd yn tueddu i fod yn niwtral neu’n gadarnhaol i ddisgyblion ag ac heb ADY, mae Rangvid (2022) yn tynnu sylw at amrywiad sylweddol yn ansawdd methodolegol yr astudiaethau hyn. O ganlyniad, mae’n anodd dod i gasgliadau pendant ynghylch pa fath o leoliad, prif ffrwd neu arbenigol, sy’n cynnig y canlyniadau gorau i bob dysgwr. Mae hyn yn tanlinellu’r angen am ddulliau hyblyg a strategaethau cynhwysol sy’n ymateb i anghenion unigol.
Pwrpas yr aseiniad yma yw dadansoddi’n feirniadol dair strategaeth sydd wedi’u gweithredu i gefnogi arfer cynhwysol, sef; y defnydd o broffiliau un dudalen, cyflwyno Signalong, a chreu ardaloedd tawel ym mhob dosbarth er mwyn datblygu lles disgyblion.

Ar gyfer pob strategaeth, defnyddir Cylched Myfyrio Gibbs (1988), sef model adlewyrchol a ddatblygwyd i werthuso ac i wella arferion proffesiynol. Mae yna modelau myfyrio eraill ar gael, megis Cylched Dysgu Profiadol Kolb (1984) sy’n edrych ar ddysgu arbrofol sydd yn dechrau gyda phrofiad concrit (Health Education England, d.d.). Mae’n bosib hefyd defnyddio model myfyrio wrth weithredu Schön (1983). Mae’r model yma yn edrych ar adlewyrchu yn ystod ac ar ôl digwyddiad (Prifysgol Hull, 2025).
Mae’r modelau gwahanol yma i gyd yn cynnig mewnwelediadau gwerthfawr. Ar gyfer yr aseiniad hwn, defnyddir model Cylched Myfyrio Gibbs (1988) oherwydd ei broses strwythuredig chwe cham, sef, disgrifiad, teimladau, gwerthusiad, dadansoddiad, casgliad a chynllun gweithredu. Gwelir y  model yma yn addas ar gyfer cyd-destun arferion cynhwysol mewn ysgolion Cymru, gan ei fod yn darparu fframwaith systematig ar gyfer archwilio strategaethau’n fanwl. Mae’n hefyd yn gynllun sy’n edrych ymlaen. Mae yna gyfleoedd i adlewyrchu’r broses yn ailadroddus er mwyn ymgorffori dulliau a strategaethau cynhwysol, ac yna addasu’n barhaus mewn ymateb i anghenion dysgwyr a gofynion polisi. 
Wrth gymhwyso’r model hwn, bydd yr aseiniad yn archwilio sut mae’r strategaethau cynhwysol yn cyd-fynd â’r fframwaith deddfwriaethol cyfredol, yn asesu eu heffeithiolrwydd yn ymarferol, ac yn ystyried eu potensial i herio, llywio a chyfrannu at drafodaethau ehangach am gynhwysiant o fewn yr ysgol a thu hwnt.

Mae proffil un dudalen yn offeryn person-ganolog sy’n crynhoi gwybodaeth allweddol am ddysgwr ar un dudalen, gan sicrhau bod yr oedolion sy’n cefnogi’r dysgwr yn deall eu hanghenion a’u cryfderau ar unwaith. Mae’n cynnwys tri phrif elfen: yr hyn y mae pobl yn ei hoffi ac yn ei edmygu amdanynt, yr hyn sy’n bwysig iddynt o ran eu diddordebau, eu gwerthoedd a’r hyn sy’n eu gwneud yn hapus, a’r hyn sy’n bwysig ar eu cyfer o ran cefnogaeth, strategaethau a darpariaeth sy’n galluogi iddynt ddysgu a ffynnu. Mae’n bwysig sicrhau cydbwysedd rhwng beth sy’n bwysig i’r dysgwr ar beth sy’n bwysig ar gyfer y dysgwr (Llywodraeth Cymru, 2015).

Mae gweithredu proffiliau un dudalen yn yr ysgol yn adlewyrchu ymrwymiad cryf i egwyddorion cynllunio sy’n canolbwyntio ar yr unigolyn fel eu hamlinellir yn y Cod ADY (Llywodraeth Cymru, 2021), sy’n rhoi llais y dysgwr wrth wraidd darpariaeth effeithiol. Drwy gyd-greu’r proffiliau hyn gyda disgyblion, mae staff yn symud y tu hwnt i gydymffurfio â gofynion statudol ac yn gweithredu egwyddorion CCUHP, yn enwedig Erthygl 12, sy’n sicrhau hawl plant i fynegi barn ar faterion sy’n effeithio arnynt. Mae’r dull personol hwn hefyd yn cyd-fynd ag arweiniad Estyn (2024), sy’n pwysleisio pwysigrwydd teilwra darpariaeth i anghenion unigol yn hytrach na dibynnu ar ddulliau generig. Trwy ddefnyddio’r strategaeth yma, mae’r ysgol yn ceisio sicrhau bod pob aelod o staff yn cael darlun clir a chynhwysfawr o’r dysgwr, gan alluogi cynllunio personol ac ymatebol.
Mae’r proffiliau un dudalen yn ddogfennau sy’n cael eu llunio gyda disgyblion, teuluoedd a staff. Defnyddir y proffiliau ar draws dosbarthiadau prif ffrwd a’r Ganolfan ar gyfer disgyblion sydd ag ADY neu anghenion sy’n datblygu. Mae hyn yn ceisio sicrhau parhad o ran cefnogaeth ac ymgorffori llais y dysgwr mewn cynllunio o ddydd i ddydd. 
Roedd teimladau ac ymatebion cychwynnol staff i gyflwyno proffiliau un dudalen yn gadarnhaol, gyda llawer yn cydnabod eu potensial i gryfhau cyfathrebu a chysondeb. Mynegodd disgyblion falchder wrth weld eu lleisiau’n cael eu cynrychioli, ac roedd teuluoedd yn gwerthfawrogi’r broses gydweithredol. Mae hyn yn adleisio safbwynt Watson (2022), sy’n pwysleisio bod meithrin perthynas gadarnhaol â theuluoedd yn dibynnu ar eu hysbysu’n glir ac ar gryfhau eu lleisiau. Teimlodd y staff hefyd bod y proffiliau yma hefyd yn ddefnyddiol iawn ar gyfer staff cyflenwi, er mwyn rhoi darlun byr, clir iddyn nhw am anghenion y plant. Fodd bynnag, cododd rhai aelodau o staff bryderon ynghylch yr amser sydd ei angen i greu a chynnal y proffiliau, yn enwedig o ystyried y gyfran uchel o ddisgyblion ag ADY yn yr ysgol. Mae yna berig mae’r strategaeth yma yn ychwanegu at lwyth gwaith athrawon. Os nad yw proffiliau un dudalen yn siapio sut mae gwersi’n cael eu cynllunio a sut mae penderfyniadau’n cael eu gwneud, maent mewn perygl o ddod yn symbolaidd yn hytrach nag yn drawsnewidiol (Slee, 2011). Cytunir ymchwil gan Norwich (2013) sy’n rhybuddio y gall strategaethau personol guddio tensiynau rhwng unigoli a thegwch. Er bod proffiliau un dudalen yn grymuso dysgwyr, gallant hefyd droi’n ymarfer gweinyddol os nad ydynt yn cael eu hintegreiddio’n ystyrlon i’r ymarfer dosbarth.
Gall y proffiliau ddod yn ddogfennau statig os na chânt eu hadolygu’n rheolaidd, mae pwysau amser ar staff yn sylweddol, ac mae perygl nad yw llais y dysgwr yn cael ei ymgorffori’n wirioneddol. Serch hynny, wrth werthuso’r strategaeth yma, mae effeithiolrwydd proffiliau un dudalen yn amlwg mewn sawl ffordd. Maent yn hyrwyddo llais y dysgwr, yn sicrhau cysondeb o ran cefnogaeth ar draws staff, ac yn cryfhau cydweithio â theuluoedd. Maent hefyd yn cefnogi pontio rhwng dosbarthiadau, cyfnodau, neu rhwng y prif ffrwd a’r Ganolfan. 
Roedd disgybl Blwyddyn 3 ag anawsterau dysgu dwys yn cael trafferth wrth drawsnewid rhwng gweithgareddau, gan ddod yn bryderus ac yn gwrthod ymgysylltu. Ar ôl creu proffil un dudalen gyda mewnbwn gan y plentyn a’r teulu, dysgodd staff fod cael amserlen weledol a ‘rhybudd 5 munud’ yn hanfodol i leihau pryder. Ar ôl gweithredu’r strategaethau hyn, gwelwyd trawsnewidiadau llyfnach a gwell cyfranogiad mewn tasgau grŵp. Mae hyn yn adlewyrchu pwyslais y Cod ADY ar gynllunio sy’n canolbwyntio ar yr unigolyn ac yn cefnogi egwyddor Booth & Ainscow (2002) o wrando ar leisiau dysgwyr
Wrth ddadansoddi’r strategaeth yma a chysylltu gydag ymchwil, mae pedagogeg gynhwysol yn cefnogi gwerth dulliau personol fel proffiliau un dudalen. Mae Florian a Black‑Hawkins (2011) yn dadlau bod ymarfer cynhwysol yn golygu ymestyn yr hyn sy’n arferol ar gael i bob dysgwr, yn hytrach na chreu darpariaeth ar wahân. Mae proffiliau un dudalen yn enghraifft o hyn drwy sicrhau bod llais y dysgwr yn rhan annatod o gynllunio bob dydd. Yn yr un modd, mae Booth ac Ainscow (2002) yn pwysleisio pwysigrwydd gwrando ar ddisgyblion fel sylfaen i ddiwylliant ysgol gynhwysol. O safbwynt polisi, mae’r Cod ADY (2021) yn mynnu cynllunio sy’n canolbwyntio ar yr unigolyn, ac mae’r proffiliau hyn yn cynnig dull clir ac ymarferol o gyflawni’r ddyletswydd hon. 
Wrth ddod at gasgliad, mae proffiliau un dudalen wedi cryfhau ymarfer cynhwysol yn yr ysgol drwy ymgorffori llais y dysgwr, gwella cysondeb a chefnogi cydweithio â theuluoedd. Maent yn cyd-fynd yn agos â gofynion statudol ac arweiniad arolygu, gan gyfrannu at ethos ysgol fwy cynhwysol. Fodd bynnag, mae eu heffeithiolrwydd hirdymor yn dibynnu ar gynnal ymrwymiad staff a sicrhau bod y proffiliau’n parhau’n ddogfennau byw sy’n cael eu hadolygu’n rheolaidd. 
Wrth gynllunio ymlaen, mae’r ysgol felly’n bwriadu diweddaru’r proffiliau bob tymor gyda mewnbwn gan ddisgyblion a theuluoedd. Mae’r ysgol hefyd yn bwriadu darparu datblygiad proffesiynol parhaus i gefnogi defnydd ystyrlon ohonynt er mwyn eu hintegreiddio’n fwy ffurfiol i gynllunio ac asesu, a monitro eu heffaith ar ganlyniadau dysgwyr. Nod y camau hyn yw sicrhau bod proffiliau un dudalen yn parhau i weithredu fel offeryn cynhwysol dilys yn hytrach na thasg weinyddol, gan gynnal eu potensial i rymuso dysgwyr a chryfhau’r berthynas rhwng yr ysgol, y plentyn a’r teulu.


Mae Signalong yn system cyfathrebu â chymorth arwyddion sy’n cael ei defnyddio i wella dealltwriaeth a mynegiant ymhlith dysgwyr ag anawsterau lleferydd ac iaith, anhwylder sbectrwm awtistiaeth ac anghenion dysgu ychwanegol eraill. Mae’r arwydd yn cael ei defnyddio gyda'r iaith lafar. 
Er mwyn ceisio defnyddio’r strategaeth yma yn gyson ac yn rheolaidd, mae’r dull wedi’i ymgorffori i’r arferion dyddiol, gyda staff yn defnyddio arwyddion ochr yn ochr â lleferydd mewn gwersi ac yn ystod gweithgareddau bob dydd. Mae rhieni hefyd wedi mynychu gweithdai i gefnogi cysondeb rhwng cartref ac ysgol, gan sicrhau bod dysgwyr yn profi dull cyson o gyfathrebu mewn gwahanol gyd-destunau. Mae’n hollbwysig gweithio ar y cyd gyda rhieni a theuluoedd er mwyn datblygu sgiliau iaith, llefaredd a chyfathrebu plant a dylai ysgolion ystyried cyfleoedd eu gwahodd i ddatblygu eu sgiliau a’u dealltwriaeth (Child Speech Bedfordshire, 2023). Cyflwynir hyn ar y cyd gyda’r tîm iaith a llefaredd. Mae’r strategaeth hon yn arbennig o berthnasol o ystyried bod plant ag anawsterau lleferydd ac iaith yn ffurfio’r grŵp mwyaf o ddysgwyr ag anghenion ychwanegol yn yr ysgol gynradd, ac mae ymchwil yn dangos bod 81% o blant ag anhwylderau emosiynol ac ymddygiadol yn profi anawsterau lleferydd ac iaith sylweddol, yn aml heb eu hadnabod (Llywodraeth Cymru, 2013). Mae hyn yn tanlinellu pwysigrwydd mabwysiadu dulliau cyfathrebu cynhwysol sy’n mynd i’r afael â’r anghenion hyn yn gynnar ac yn effeithiol.
Wrth ystyried teimladau am y strategaeth yma, roedd yna deimlad gadarnhaol iawn am botensial Signalong i wella mynediad i’r cwricwlwm a lleihau rhwystredigaeth ymhlith dysgwyr. Roedd ymatebion cadarnhaol gan staff a theuluoedd yn atgyfnerthu’r teimlad hwn, gan fod llawer yn gweld y dull fel ffordd o bontio bylchau cyfathrebu a chynyddu hyder disgyblion. Ar yr un pryd, roedd pryderon ynghylch cysondeb yn parhau, gan fod rhai aelodau o staff yn teimlo’n ansicr ynghylch cofio arwyddion neu eu defnyddio’n naturiol yn ystod gwersi. Mae hyn yn codi pryder y gallai’r dull golli ei effaith os nad oedd yn cael ei ymgorffori’n ddigon dwfn a chyson i ddiwylliant yr ysgol.
Wrth werthuso’r dull, roedd yn amlwg bod Signalong yn cynnig nifer o fanteision sylweddol ar gyfer y dysgwyr ar draws yr ysgol. Roedd rhai o’r dysgwyr ag anghenion iaith a llefaredd yn dangos mwy o ymgysylltiad ac yn llai tebygol o brofi rhwystredigaeth wrth geisio mynegi eu hanghenion. Roedd staff yn adrodd cynnydd mewn geirfa ac y plant yn gallu mynegi eu barn mewn ffordd syml ond glir.  gan gyd-fynd â thystiolaeth gan y Signalong Group sy’n dangos bod cyfuno arwyddion â lleferydd yn gallu cyflymu dysgu geiriau ac annog datblygiad lleferydd (Signalong Group, d.d.). Roedd y dull hefyd yn hyrwyddo ethos cynhwysol drwy bontio’r ddarpariaeth brif ffrwd a’r Ganolfan, gan greu profiad mwy cyfartal i ddysgwyr. Fodd bynnag, roedd yr heriau’n amlwg hefyd: diffyg amser ar gyfer hyfforddiant, amrywiadau mewn hyder staff, a’r risg y gallai’r dull gael ei weithredu’n anghyson rhwng dosbarthiadau.
Enghraifft ymarferol o’r strategaeth hon oedd gydag un plentyn ag anawsterau cyfathrebu sylweddol a oedd yn dibynnu ar ystumiau ac yn dod yn rhwystredig pan nad oedd ei anghenion yn cael eu deall, gan arwain at ddigwyddiadau ymddygiad aml. Ar ôl cyflwyno Signalong, roedd staff yn modelu arwyddion yn gyson ar gyfer ceisiadau allweddol (snac, diod, toiled). Erbyn diwedd y tymor, roedd y plentyn yn gallu defnyddio pum arwydd yn annibynnol i gyfathrebu ei anghenion, gan arwain at ostyngiad sylweddol mewn digwyddiadau ymddygiad ac ymgysylltiad gwell â dysgu. Mae hyn yn cyd-fynd â’r dystiolaeth gan Tan et al. (2014) sy’n dangos bod cyfathrebu â chymorth arwyddion yn lleihau rhwystredigaeth ac yn hyrwyddo cynhwysiant, ac yn adlewyrchu pwyslais y Cod ADY ar gyfathrebu hygyrch.
Wrth ddadansoddi’r dystiolaeth, mae’n glir bod dulliau awyddo fel Signalong yn seiliedig ar sylfaen gadarn o ymchwil. Mae astudiaethau rhyngwladol yn dangos bod arwyddion yn hawdd eu dysgu oherwydd eu bod yn ymarferol ac yn defnyddio cyflymder cynhyrchu arafach. Dangosir gan dystiolaeth bod plant yn gallu trosglwyddo’r arwyddion maent wedi eu dysgu i sefyllfaoedd gwahanol ac o fewn gweithgareddau gwahanol (Tan et al., 2014).
Mae ymchwil hefyd yn dangos bod arwyddo a defnyddio dull cyfathrebu cyflawn yn gwella dealltwriaeth, yn cynyddu eglurder lleferydd, ac yn lleihau ymddygiadau heriol drwy leihau rhwystredigaeth gyfathrebu. Mae hyn yn cyd-fynd ag ymchwil ac arferion da a nodir gan Estyn.
“Mae cyfathrebu cyflawn yn ddull sy’n cael ei ddefnyddio i gynorthwyo â chyfathrebu am ddymuniadau ac anghenion sylfaenol ac i alluogi unigolion i ddod yn llai dibynnol ar eraill. Mae’n hwyluso cynhwysiant trwy ddarparu strwythur a threfn er mwyn osgoi rhwystredigaeth a gorbryder.” Estyn, 2020
Yn ogystal, mae’r defnydd o Signalong yn cyd-fynd â safbwyntiau niwroamrywiol sy’n gweld awtistiaeth ac anawsterau dysgu fel amrywiadau cyffredin yn hytrach nag anghenion neu ddiffygion i’w trin. (Slee, 2011). Yn hytrach na cheisio newid pob dysgwr, mae’r dull yn ceisio addasu’r amgylchedd cyfathrebu i gydnabod a chefnogi gwahaniaethau. Er hynny, maen bwysig nodi bod strategaethau fel hyn yn llwyddo dim ond pan gânt eu gwreiddio’n ddwfn i ddiwylliant yr ysgol. Heb gysondeb, gall y dull ddod yn symbolaidd yn hytrach na strategaeth effeithiol, ystyrlon.

Wrth ddod at gasgliad am y strategaeth yma, mae’r defnydd o Signalong wedi cryfhau cynhwysiant yn yr ysgol drwy wella cyfathrebu, cefnogi datblygiad iaith, a chreu pont rhwng y ddarpariaeth brif ffrwd a’r Ganolfan. Mae wedi cael ei groesawu gan ddisgyblion a theuluoedd, ac mae’n cyd-fynd â gofynion deddfwriaethol ac arolygu. Serch hynny, mae effaith y dull yn dibynnu ar hyfforddiant parhaus, cefnogaeth arweinyddiaeth a monitro cyson i sicrhau nad yw’r dull yn cael ei wanhau dros amser. 
Wrth greu cynllun gweithredu ac ystyried canllawiau cyfredol, mae Llywodraeth Cymru (2020) yn pwysleisio pwysigrwydd dysgu parhaus ac arbenigedd proffesiynol fel rhan o ysgolion fel sefydliadau dysgu. Yn ceisio cyd-fynd a hyn, bydd yr ysgol yn  ymgorffori Signalong ymhellach o fewn trefn ac arferion dyddiol drwy hyfforddiant tymhorol i’r holl staff a sesiynau ymarferol gyda’r tîm iaith a llefaredd. Bydd gweithdai i rieni’n cael eu trefnu dwywaith y flwyddyn i sicrhau cysondeb rhwng cartref ac ysgol. Bydd effaith y strategaeth yn cael ei fonitro drwy gofnodi nifer yr arwyddion a ddefnyddir gan ddisgyblion a lleihau digwyddiadau ymddygiad. Yn ogystal, bydd yr ysgol yn defnyddio cyfarfodydd clwstwr i rannu arfer da ac yn gweithio gyda gwasanaethau allanol i gryfhau arbenigedd staff.


Mae ardaloedd tawel dynodedig o fewn ystafelloedd dosbarth yn cyd-fynd yn agos â Chwricwlwm i Gymru (2022), sy’n gosod iechyd a lles wrth wraidd dysgu, ac â Chod ADY Cymru (2021), sy’n pwysleisio cefnogaeth gyfanredol i reoleiddio emosiynol dysgwyr. Mae’r mannau hyn yn cynnig cyfleoedd i ddisgyblion hunan reoleiddio, gan leihau dibyniaeth ar reoli ymddygiad cosbol a chefnogi’r rhai ag anghenion cymdeithasol, ymddygiad neu iechyd meddwl. Felly, cyn ystyried datblygiad a thargedau academaidd, rhaid sicrhau bod anghenion lles y disgyblion yn cael eu diwallu (Watson, 2022). Trwy roi lles yn ganolbwynt i’r ysgol a’r  ymarfer, mae hyn yn ceisio datblygu unigolion cryf a hyderus sy’n gallu ymdopi â heriau ac ansicrwydd. Yn y cyd-destun hwn, mae ardaloedd tawel yn darparu’r cyfleoedd datblygu’r sgiliau reoleiddio a gwydnwch sy’n hanfodol i ddisgyblion wrth iddynt lywio ac ymdopi mewn byd sy’n newid yn barhaus.
Yn yr ysgol hon, mae ardaloedd tawel wedi’u sefydlu mewn dosbarthiadau prif ffrwd a’r Ganolfan fel mannau lle gall dysgwyr mynd ati os ydynt yn deimlo’n bryderus, i reoli straen ac i reoleiddio mewnbwn synhwyraidd cyn ail-ymgysylltu â dysgu. Ym mhob ardal ar draws y dosbarthiadau mae yna gyfarpar synhwyraidd, dodrefn meddal ac adnoddau gweledol i gefnogi hunan reoleiddio. Mae hyn yn cyd-fynd â safbwynt Watson (2022) fod ystafelloedd dosbarth effeithiol yn darparu cyfleoedd rheoleiddio drwy gydol y dydd ac i sicrhau bod y disgyblion yn barod i ddysgu. 
Roedd teimladau cymysg iawn ymysg staff wrth gyflwyno a threialu’r strategaeth newydd yma. Roedd nifer o staff wedi croesawu’r dull, gan sylwi ar ostyngiad mewn achosion o golli rheolaeth gan ddisgyblion a gyda lles isel iawn mewn nifer o ddisgyblion ar draws yr ysgol, rhai gydag ADY, a rhai heb. Er hynny, roedd rhai aelodau o staff yn bryderus y gallai disgyblion gamddefnyddio’r mannau hyn i osgoi tasgau. Mae hyn yn gyd-fynd gydag ymchwil Watson (2022) sy’n nodi ‘A potential barrier to an accessible environment is the attitude of colleagues. While the majority of staff will be on board, there may be a few who just cannot get their heads around reasonable adjustments. These will often be the same staff who do not understand that behaviour is communication or may believe a child is manipulating you through behaviour. (2022, t.70)
Roedd pryder gyda rhai aelodau’r thîm arwain neu y gallai’r ardaloedd ddod yn stigmatig os cânt eu gweld fel lleoedd i anfon disgyblion pan fyddant yn cael trafferth. Roedd y disgyblion, yn enwedig y rhai ag anghenion cymdeithasol ac emosiynol, yn gwerthfawrogi cael man diogel i ymdopi â’u hemosiynau, ac roedd teuluoedd yn gweld y dull fel cam cadarnhaol tuag at les.
O safbwynt polisi, mae’r ardaloedd hyn yn darparu dull o gyflawni disgwyliadau’r Cod ADY yng Nghymru (2021) sy’n pwysleisio pwysigrwydd amgylcheddau sy’n galluogi dysgwyr i reoleiddio ac ymgysylltu’n llawn. Fodd bynnag, mae Booth ac Ainscow (2011) yn rhybuddio bod strategaethau cynhwysol yn llwyddo dim ond pan gânt eu gwreiddio’n ddwfn i ddiwylliant yr ysgol. Os nad yw staff yn defnyddio’r ardaloedd yn gyson, gallant ddod yn symbolaidd yn hytrach nag ystyrlon. Mae gwaith Watson (2022) hefyd yn tynnu sylw at yr angen i fodelu a dysgu strategaethau rheoleiddio yn gyson.
Roedd disgybl Blwyddyn 4 ag anghenion cymdeithasol, emosiynol ac iechyd meddwl yn profi cyfnodau emosiynol yn aml, gan arwain at aflonyddwch a phryder yn yr ystafell ddosbarth. Ar ôl cyflwyno ardal dawel gyda chyfarpar synhwyraidd ac arwyddion gweledol, dechreuodd y plentyn ddefnyddio’r lle’n rhagweithiol i hunan reoleiddio. Dros y tymor, gostyngodd digwyddiadau gadael yr ystafell heb ganiatâd o 6 yr wythnos i 1 yr wythnos. Mae hyn yn cyd-fynd â dadl Watson (2022) ‘an anxious child is not a learning child’ (Watson, 2022, t.80) ac yn dangos sut mae dulliau trawma-ymwybodol yn hyrwyddo cynhwysiant
Mae cyflwyno ardaloedd tawel yn rhan o newid ehangach yn y drafodaeth am reoli ymddygiad, gan symud oddi wrth systemau pwyntiau a chosbau tuag at ddulliau trawma-ymwybodol sy’n blaenoriaethu rheoleiddio. Yn y cyd-destun hwn, mae her i’r syniad mai ymddygiad yw ‘dewis’ unigol bob amser; yn hytrach, mae lles emosiynol a gallu rheoleiddio yn cael eu deall fel rhagofynion ar gyfer dysgu ystyrlon.
Mae rhai yn rhybuddio y gall ffocws cryf ar les a rheoleiddio arwain at geisio newid emosiynau plant os nad yw’n cael ei wreiddio mewn perthynas a dealltwriaeth (Booth ac Ainscow, 2011). Mae hyn yn tanlinellu’r angen i sicrhau nad yw ardaloedd tawel yn cael eu defnyddio i ynysu disgyblion, ond i’w galluogi i ailgysylltu â’r dosbarth mewn ffordd urddasol a phwrpasol.

Wrth werthuso, er oedd y strategaeth yma yr un mwyaf heriol i fabwysiadau oherwydd ansicrwydd staff, mae ardaloedd tawel wedi cryfhau cynhwysiant yn yr ysgol hon drwy gefnogi rheoleiddio emosiynol, lleihau digwyddiadau ymddygiad a hyrwyddo lles. 
Roedd y lleoedd tawel yma yn rhoi cyfleoedd i staff trafod gyda’r plant ar ôl digwyddiadau ac yn rhoi amser a lle diogel i ymateb i’r plentyn mewn ffordd sensitif. ‘Mae oedolyn sy’n ymddwyn mewn ffordd gyson, ofalgar a thawel yn gallu gwneud gwahaniaeth mawr i’r plentyn’ (Gofal Cymdeithason Cymru, d.d.) Mae’n cyd-fynd â gofynion deddfwriaethol ac arolygu, ac mae wedi cael eu croesawu gan ddisgyblion a theuluoedd. 
Mae dadansoddiad o’r dystiolaeth yn dangos bod y dull hwn yn cyd-fynd â damcaniaethau cynhwysiant sy’n pwysleisio’r angen i fynd i’r afael ag anghenion academaidd ac emosiynol gyda’i gilydd. Mae Norwich (2013) yn dadlau bod cynhwysiant yn gofyn am ymateb i anghenion unigol yn ogystal ag egwyddorion cyfiawnder, ac mae ardaloedd tawel yn enghraifft o hyn drwy flaenoriaethu lles ochr yn ochr â chyrhaeddiad.
Wrth gynllunio ymlaen, bydd yr ysgol yn adolygu’r ardaloedd tawel yn rheolaidd i sicrhau bod adnoddau synhwyraidd yn briodol ac yn cael eu defnyddio’n effeithiol. Bydd hyfforddiant trawma-ymwybodol a rheoleiddio emosiynol yn cael ei ddarparu i’r holl staff, gan gynnwys strategaethau iaith gefnogol. Bydd effaith y dull yn cael ei fonitro drwy gofnodi digwyddiadau ymddygiad a holiaduron lles disgyblion ac yn sicrhau bod y mannau hyn yn rhan annatod o’r strategaeth lles ehangach. Bydd yr ysgol hefyd yn rhannu canfyddiadau gyda’r clwstwr ac yn cynnwys disgyblion wrth adolygu a gwella’r mannau hyn.


Mae’r tair strategaeth, sef, proffiliau un dudalen, Signalong ac ardaloedd tawel, yn dangos sut y gellir ymgorffori cynhwysiant yn ymarferol ac yn ystyrlon o fewn ysgol gynradd. Er eu bod yn gweithredu ar wahanol lefelau, maent yn ategu ei gilydd i greu dull cyfannol sy’n adlewyrchu egwyddorion craidd Cod ADY Cymru (2021), Deddf Cydraddoldeb (2010) a Chwricwlwm i Gymru (2022). Mae hyn yn herio modelau traddodiadol sy’n blaenoriaethu cyrhaeddiad academaidd dros ddatblygiad cyfanredol, gan symud y ffocws tuag at ddull holistaidd sy’n rhoi llais y dysgwr wrth wraidd ymarfer.
I herio’r arfer presennol, bydd yr ysgol yn sefydlu cylchoedd ymholi proffesiynol, a chyd-arsylwadau ar draws dosbarthiadau i adolygu effaith. Caiff canfyddiadau eu rhannu’n ffurfiol mewn cyfarfodydd clwstwr er mwyn ehangu dylanwad y newid. Bydd yr ysgol yn rhannu astudiaethau achos dienw ar broffiliau un dudalen, Signalong ac ardaloedd tawel gyda’r clwstwr ac mewn rhwydweithiau proffesiynol. Bydd yr ysgol hefyd yn bartneru â gwasanaethau iaith a llefaredd i gyd-greu adnoddau ac offer hyfforddi. Mae fframwaith Ysgolion fel Sefydliadau Dysgu yn pwysleisio dysgu parhaus, ymholi, a chyfnewid gwybodaeth fel dulliau craidd i yrru gwelliant cynaliadwy (Llywodraeth Cymru, 2020). 
Drwy ddefnyddio cylch myfyrio Gibbs, mae’r broses werthuso wedi amlygu sut mae’r strategaethau hyn yn gweithio gyda’i gilydd. Mae proffiliau un dudalen yn sicrhau dealltwriaeth o anghenion unigol, mae Signalong yn darparu iaith gyffredin hygyrch sy’n pontio’r ddarpariaeth brif ffrwd a’r Ganolfan, ac mae ardaloedd tawel yn cynnig mecanwaith ymarferol ar gyfer rheoleiddio emosiynol. Mae hyn yn dangos bod cynhwysiant effeithiol yn gofyn am gyfuniad o strategaethau sy’n mynd i’r afael â gwahanol agweddau ar brofiad y dysgwr.
Serch hynny, mae heriau’n parhau. Mae cynaliadwyedd yn dibynnu ar hyfforddiant staff, amser ac adnoddau. Mae rhain yn elfennau sy’n aml yn cael eu tanamcangyfrif mewn ysgolion â lefelau uchel o ADY. Mae hefyd risg o anghysondeb os nad yw’r strategaethau hyn yn cael eu gwreiddio’n ddwfn i ddiwylliant yr ysgol. Yn ogystal, mae tensiynau rhwng dyheadau polisi cenedlaethol a realiti ymarferol, fel y nodwyd gan Norwich (2013), sy’n pwysleisio’r angen i gydbwyso ymateb i anghenion unigol â thegwch strwythurol.
Er y rhwystrau hyn, mae’r dystiolaeth yn awgrymu bod y strategaethau hyn yn gwneud cyfraniad sylweddol at feithrin diwylliant cynhwysol lle mae lles, hygyrchedd a chyfathrebu’n cael eu gwerthfawrogi fel rhagofynion dysgu. Yn y modd hwn, mae’r ysgol nid yn unig yn bodloni gofynion statudol ond hefyd yn modelu arfer arloesol sydd â’r potensial i ddylanwadu ar drafodaethau ehangach. Fel y dywedodd Richler (2010), “Inclusion is not a strategy to help people fit into the systems and structures which exist in our societies; it is about transforming those systems and structures to make it better for everyone.” Mae hyn yn adlewyrchu’r angen i symud y tu hwnt i gydymffurfiaeth i wireddu cynhwysiant fel egwyddor sylfaenol sy’n siapio ethos, diwylliant ac ymarfer bob dydd.

